Rikunarita-ORG/Wikinium huggingface dataset:
# Komponist

E **Komponist** (latiin. *componere* ‚zämmesetze) isch öbber, wo musikalischi Wärk (Komposizioone) erschafft und dorum an dam Wärk s usschliesslige Rächt as gäistigs Äigedum het.

S Resultat vom Komposizioonsvorgang wird as Komposizioon mäistens in notierter Form (vo Hand oder diräggt as Nootesatz im Kompiuter) vorgläit; bsundrigs in dr elektronische Muusig isch s au üüblig si in dr Form vo Doondrääger z veröffentlige. Abgsee vo dr elektronische Muusig, wird d Muusig vom ene Komponist vo Interpreete (Musiker, Sänger) gspiilt oder gsunge.

## Allgemäins

Dr Komponist schafft e Muusigwärk, wo ooni Teggst as Instrumentalmuusig gältet und mit Teggst as Wokaalmuusig bezäichnet wird. E Komponist cha glichzitig au Teggster si, aber au anderi Persoone chönne as räini Teggstdichter ufdräte. In bäide Fäll muess dr Teggst vo dr Frasierig, vomVärsmaass und vo dr Doonart us zur Muusig basse. Dorum schaffe d Liedteggster und d Muusikkomponiste mäistens äng zämme, zum dr Teggst und d Muusig zun ere harmonische Äihäit z verschmelze. Es cha sich doodrbii um d Teggstierig von ere vorhandene Melodii handle wie au um d Verdoonig vom ene bestehende Teggst.

## Komponiste vo klassischer Muusig - Grafischi Übersicht

## Litratuur

* Theo Hirsbrunner: *Von Richard Wagner bis Pierre Boulez*. Essays. Müller-Speiser, Anif 1997, ISBN 3-85145-048-5.
* Melanie Unseld (Hrsg.): *Reclams Komponistenlexikon*. Reclam, Stuttgart 2009, ISBN 978-3-15-010732-4

## Weblingg

 **Commons: Komponisten** – Sammlig vo Multimediadateie
* *Komponist/in* im Berufenet vu dr Bundesagentur fir Arbet
* Deutscher Komponistenverband
* Composers Club Deutschland
* Komponistendatenbank des Deutschen Musikinformationszentrums uf miz.org
* The Living Composers Project uf composers21.com
* komponistenforum.de – Plattform für Neue Musik (Memento vom 4. März 2013 im *Internet Archive*)

|  |  |
| --- | --- |
|  | Dä Artikel basiert uff ere fräie Übersetzig vum Artikel „Komponist“ vu de dütsche Wikipedia. E Liste vu de Autore un Versione isch do z finde. |
# Muusigbroduzänt

E **Muusigbroduzänt** isch in dr Muusigindustrii e Persoon, sich um d Läitig und Usfüerig von ere Muusigbrodukzioon kümmeret. D Ufgoobe vom ene Muusigbroduzänt si nid festgschriibe, aber mäistens ghöört drzue, ass er d Ufnaam im Doonstudio koordiniert, d Muusiker angaschiert und für d Vermarktig verantwortlig isch.

Muusigbroduzänte git s mäistens nume in dr Popmuusig, dr *Country*-muusig, im Hip-Hop, em Dschääs und in dr elektroonische Muusig. In dr klassische Muusig het dr künstlerisch Ufnaamläiter, wo mäistens e Doonmäister isch, dr gröösser Iifluss uf s künstlerische Resultaat. D Aarbet vom Muusigbroduzänt bi dr Gstaltig vom *Sound* cha mä öbbe vergliiche mit däm, was dr Reschissöör vom ene Kiinofilm macht. Wil iiri Ufgoobe künstlerisch und technisch si, chömme Muusigbroduzänte nit sälte us em Beriich vo de Doonstudio, si also Studiobsitzer oder Doonääscheniöör oder aber Komponiste oder Texter, wo sälber wäi ufbasse, wie iir Wärk im Studio realisiert wird.

## Berüemti Muusigbroduzänte

Gedänkdaafele an dr Alfred Lion, dr Gründer vom Dschääs-Blatteleibel Blue Note, am Alfred-Lion-Steg, z Berlin-Schönebärg
Au wenn in dr Popmuusig d Muusigbroduzänte wie au d Komponiste und d Studiomuusiker eender im Hindergrund schaffe und em Muusikpublikum umbekannt bliibe, si e baar Broduzänte us deere Anonümidäät uusechoo. Erfolgriichi und uszäichneti Muusigbroduzänte häi en äänlige Status wie d Interpreete sälber. In de USA schaffe dr Nile Rodgers, will.i.am, Bill Putnam, Sam Phillips, Quincy Jones, Rick Rubin, David Foster, Jimmy Iovine, Phil Ramone (Pop), Rudy Van Gelder (Dschääs) oder dr Chet Atkins (*Country*). Bekannt in Groossbritannie di dr George Martin, Alan Parsons, Trevor Horn, Mike Batt, Norrie Paramor, Joe Meek, Mickie Most und dr Stock Aitken Waterman.
Dr Ralph Siegel, Hans Bertram, Nils Nobach, Heinz Gietz, Conny Plank, Dieter Dierks, Frank Farian, Reinhold Mack, The Cratez, Dieter Bohlen oder Beatzarre si oder si bedütendi dütschi Muusigbroduzänte gsi. Bsunderigs im Dschääs git s bis hüte Persöönlikäite wie dr Alfred Lion und dr Manfred Eicher, wo sich us äigener Überzüügig um Muusiker kümmere und uf iire äigene Blatteleibel vermarkte. In Ängland muess vor allem dr Hugh Padgham erwäänt wärde, für si Aarbet mit em Phil Collins, mit *Genesis*, *The Police* und *Mike and the Mechanics*.

## Fuessnoote